SC ने कहा- तुम्हें जेल में सुविधाएं चाहिए? सबके नाम बताओ, वहीं रहने की इजाजत दिलवा देते हैं
Sukesh Chandrasekhar Money Laundering Case सुप्रीम कोर्ट ने जेल में वकीलों से मिलने का समय बढ़ाने वाली याचिका पर सुकेश चंद्रशेखर को फटकार लगाई।
सुप्रीम कोर्ट ने मंगलवार को जेल में वकीलों से मिलने का समय बढ़ाने वाली याचिका पर सुकेश चंद्रशेखर को फटकार लगाई। कोर्ट ने कहा कि आप हमें वकीलों का नाम दें, हम जेल के अधिकारियों से आपके वकीलों को जेल में रहने की अनुमति देने के लिए कह देंगे।
जस्टिस अजय रस्तोगी और बेला एम त्रिवेदी की बेंच ने कहा कि आप जेल नियमों के अनुसार पहले ही वकीलों से मिल रहे हैं। आप कोर्ट में ये किस तरह की बातें कर रहे हैं? क्या आप जेल में विशेषाधिकार चाहते हैं।
कोर्ट में क्या दलीलें दी गईं...
चंद्रशेखर के वकील- मेरे मुवक्किल के खिलाफ छह शहरों में 28 मामले लंबित हैं। इन मामलों में 10 से ज्यादा वकील काम कर रहे हैं। जेल नियमों के अनुसार उन्हें वकीलों से मिलने के लिए सप्ताह में दो बार केवल 30 मिनट दिए जा रहे हैं, जो पर्याप्त नहीं है। मेरे मुवक्किल के अधिकार का उल्लंघन हो रहा है।
सुप्रीम कोर्ट- याचिकाकर्ता ने जो मांग की है, उसकी अनुमति नहीं दी जा सकती। कैदी को उसके रिश्तेदारों या दोस्तों से हफ्ते में दो बार 30 मिनट की मुलाकात करने की अनुमति दी जा सकती है।
4 करोड़ की धोखाधड़ी मामले में सुनवाई 13 जुलाई तक टली
उधर, 4 करोड़ रुपए की धोखाधड़ी केस में सुकेश के खिलाफ दाखिल याचिका पर मंगलवार को सुनवाई हुई। ED ने बताया कि चार्जशीट की कॉपी और दूसरे दस्तावेज आरोपियों को दे दिए गए हैं। वहीं, सुकेश चंद्रशेखर के वकील ने दस्तावेजों की जांच के लिए समय मांगा है। मामले में अगली सुनवाई 13 जुलाई को होगी।
सुकेश पर रजोकरी की रहने वाली महिला जपना सिंह ने 4 करोड़ रुपए की धोखाधड़ी का आरोप लगाया था। महिला का आरोप है कि सुकेश ने 2021 में जपना को लैंडलाइन नंबर से कॉल किया था और खुद को लॉ सेक्रेटरी बताया था। सुकेश ने तिहाड़ जेल में बंद उनके पति मलविंदर सिंह की सुरक्षा का हवाला देते हुए उनसे 4 करोड़ रुपए वसूले थे।
कौन है सुकेश चंद्रशेखर?
सुकेश चंद्रशेखर कर्नाटक के बेंगलुरु का रहने वाला है। कहा जाता है कि उसने लैविश लाइफस्टाइल जीने के लिए 17 साल की उम्र से ही लोगों को ठगना शुरू कर दिया था। बेंगलुरु में ठगी करने के बाद उसने चेन्नई और दूसरे शहरों में भी लोगों को निशाना बनाया। उसके निशाने पर टॉप पॉलिटिशियन, बिजनेसमैन से लेकर बॉलीवुड सेलिब्रिटीज रहे हैं।
सुकेश चंद्रशेखर 2017 से मंडोली जेल में बंद है। उसे बीच में तिहाड़ भी शिफ्ट किया गया था। साल 2022 में ED ने सुकेश चंद्रशेखर और अन्य के खिलाफ 200 करोड़ रुपए के मनी लॉन्ड्रिंग मामले में चार्जशीट दाखिल की थी। आरोप के मुताबिक सुकेश ने तिहाड़ जेल में सजा काटते हुए एक कारोबारी की पत्नी से जबरन वसूली की थी।
इस जबरन वसूली के केस में ED ने जैकलीन फर्नांडीज और नोरा फतेही को गवाह बनाया है, इसलिए जांच एजेंसी उन्हें बार-बार पूछताछ के लिए बुलाती रहती है। सुकेश, जैकलीन और नोरा के अलावा चाहत खन्ना और निक्की तंबोली को भी अपने जाल में फंसाने की कोशिश कर चुका है। हालांकि इन सभी एक्ट्रेसेस ने सुकेश के खिलाफ अपना बयान दर्ज कराया है। सबका एक ही मानना है कि सुकेश ने उनके साथ धोखाधड़ी की है।
सुकेश चंद्रशेखर से जुड़ी अन्य खबरें भी पढ़ें...
सुकेश ने याचिका में जज पर पक्षपात का आरोप लगाया, कोर्ट ने कहा- आरोपी को जज पर कमेंट करने का अधिकार नहीं
दिल्ली की पटियाला हाउस कोर्ट ने महाठग सुकेश चंद्रशेखर को फटकार लगाई। सुकेश ने 200 करोड़ के मनी लॉन्ड्रिंग केस की सुनवाई कर रहे जज पर पक्षपात का आरोप लगाया था। उसने कोर्ट में एक याचिका दाखिल कर केस दूसरे जज को ट्रांसफर करने की मांग की थी। कोर्ट ने उसकी याचिका पर नाराजगी जताते हुए कहा कि आरोपी को पीठासीन अधिकारी पर कमेंट करने का अधिकार नहीं है। पढ़ें पूरी खबर...
ठग सुकेश कैदियों को 5 करोड़ दान करना चाहता है, जेल DG को लिखा- मेरे जन्मदिन के दिन परमिशन देंगे तो खुशी होगी
200 करोड़ की ठगी के केस में दिल्ली की मंडोली जेल में बंद सुकेश चंद्रशेखर ने जेल के डायरेक्टर जनरल को एक चिट्‌ठी लिखी। जिसमें उसने कैदियों और उनके परिवार के कल्याण के लिए 5.11 करोड़ रुपए का डिमांड ड्राफ्ट देने की परमिशन मांगी। सुकेश जिन कैदियों की भलाई के लिए पैसा देना चाहता है उनमें वे कैदी भी शामिल हैं जो अपनी जमानत बॉन्ड का भुगतान नहीं कर पाने के कारण कई साल से जेल में बंद हैं। पढ़ें पूरी खबर...